**HIRDETÉSEK**

Tisztelettel mondunk **köszönet**et Soltész János és Seszták István atyáknak egész esztendei, köztünk végzett **gyóntató**i és egyéb segítő szolgálatukért!

**December 31-én** 17.30-kor az Alkonyati Zsolozsma keretében óévzáró hálaadást tartunk templomunkban. Másnap, **január 1-jén** vasárnapi liturgikus rend szerint végezzük szertartásainkat, a Szentlélek segítő kegyelmét kérve a 2013. évre. Végződjék és kezdődjék az esztendőnk az Úr nevében!

**Vízkereszt ünnepkörében**, január 6. és február 1. között örömmel keresem fel mindazokat, akiknek lelki igénye **hajlékaik megszentelése** és a lelkipásztorral való személyes kapcsolat megerősítése. Szeretettel kérem, iratkozzanak fel a házszentelést igénylő lapra, vagy keressék a parókust személyesen, ímélen (obbagyl@upcmail.hu), telefonon (06-30/415-50-92).

**2013. január**jában szokás szerint megtartjuk a Krisztus-hívők egységéért végzett **ökumenikus imahét** alkalmait kertvárosi templomainkban. Ilyenkor egymás istentiszteletein imádkozunk együtt, és egymás lelkipásztorainak igehirdetéseit hallgatjuk meg. Akik átérzik szívük mélyén, hogy **imádságunkkal varrunk egy öltést Krisztus sokfelé szakított köpönyegén,** azokat örömmel várjuk ezekre az imádságos találkozásokra. Pontos program a templomok hirdetőtábláin, ill. a januári Legyezőnkben lesz majd.

A házszentelések időszaka miatt januárban **felnőtt katekézis** nem lesz; a következő összejövetelt február 6-án tartjuk. **Lelki fejlődés**ünk komolyan vétele és az egyházunk tanításában való elmélyülés mellett **tanítványi tapasztalat**aink megosztása és a **keresztény közösség** megélése is célja ezeknek az alkalmaknak. Nyitott szívvel hívjuk és várjuk mindazokat, akik ezt a célt magukénak tekintik.

**\* \* \***

A 2013-as évre is kiadtuk egyházközségünk **képes falinaptár**át. A naptár egy példányát minden kertvárosi görögkatolikus család számára **ajándék**ba adjuk. Bízunk benne, hogy az ajándék naptárral nemcsak az idő felelős megélését segítjük, hanem személyre szóló szeretetünket is érzékeltetni tudjuk általa. Fogadják jó szívvel!

A naptárat a templomban, illetve a parókián lehet átvenni. Örömmel vennénk ugyanakkor, ha ajándék gyanánt másutt élő családtagjaik, rokonaik, ismerőseik számára vásárolnának is a 400 Ft-os egyházközségi naptárból.

**\* \* \***

Görögkatolikus Parókia, 4400 Nyíregyháza, Legyező u. 3.

[www.kertvarosigorogok.hu](http://www.kertvarosigorogok.hu)

Tel. 42/341-257; **30/415-50-92**; E-mail: obbagyl@upcmail.hu

Felelős kiadó: Dr. Obbágy László parókus

A KERTVÁROSI GÖRÖGKATOLIKUS

 EGYHÁZKÖZSÉG ÉRTESÍTŐJE

**LEGYEZŐ**

**2012. KARÁCSONY**

**KARÁCSONYUNK, NAPTÁRUNK ÉS (ISTEN)ARCUNK**

**Arcok ábrázolása** a 2013-as naptárunk. – Olivier Clement, francia teológus kereszténytelen, ateista környezetben nőtt fel. Egy interjúban Isten felé vezető útjának igen fontos mozzanataként említi, hogy nagyon korán vonzást gyakorolt rá az emberi *arc*ok misztériuma. „Ha minden csak anyag – kérdezte magában –, akkor honnan az *arc*ok belső szépsége? Akkor miért van ez a csodálatos fény némely tekintetben?” Olivier Clement az emberi *arc* misztériumában fedezi föl a háromszemélyű egy Istent.

Karácsony segít az emberi *arc*ban Istenre találni.

Mert **a Gyermek *arc*a rákérdez saját *arc*omra**. „Hol van a régi arcod, az égi? Megvan-e benned, hogy ragyogni engedd rég elveszett, egykor tündöklőn szép sugarát?” „Egy isten*arc* van eltemetve bennem, antik szobor, tiszta, nyugodt erő. Nem nyugszom, amíg nem hívom elő. S bár világ szennye rakódott reája, nem nyugszom, amíg nem lesz reneszánsza.”

**A Gyermek *arc*a megmutatja a másik ember *arc*ában is az istenit**. Az örömtől sugárzó, de a gondoktól barázdált és pofonokat szenvedett *arc*ban is őt láthatom. Lehet „minden alkalom karácsony, amikor hagyod, hogy Isten rajtad keresztül szeressen másokat. Igen, minden alkalom karácsony, amikor rámosolyogsz felebarátodra, s kezet nyújtasz neki” *(Teréz anya)*.

A bűnnel grimaszba torzult bennünk az isten*arc*. Jézus Krisztus, az Istenember *arc*a a minta, „reneszánszunknak”, az *arc* méltóságának és alázatának a mintája. Pál apostol a damaszkuszi úton *arc*ra borul, majd ezt írja: „Isten világosságot támasztott a szívünkben, hogy **fölragyogjon nekünk Isten dicsőségének ismerete Jézus Krisztus *arc*án**.” Sok mindent megértünk Isten szeretetéből és életünk titkából is, ha felismerjük, hogy ugyanaz a dicsőség ragyog a jászolban és a kereszten. Ez a dicsőség ragyog a karácsonyi Gyermek *arc*án és a Tábor-hegyi, majd a feltámadás hajnalának diadalát tükröző *arc*on, de a leköpdösött, megalázott, meggyalázott, szenvedő *arc*on is. – Így töröljünk pityergést, így töröljünk verítékes könnyeket.

**Krisztus szegénységének lelkülete**

Kocsis Fülöp püspök atya karácsonyi üzenete

***Főtisztelendő Atyák! Kedves Testvérek!***

Bizonyára nem könnyű év áll előttünk. Sokfelé hallunk arról, hogy egyre nő a szegénység, a munkanélküliség miatt a kilátástalanság, a diákok tanácstalansága az iskola és a pályaválasztás terén. Ugyanakkor alig volt olyan esztendő a történelemben, amikor jobban, kényelmesebben, gazdagabban éltünk volna, mint mostanában. Furcsa ellentmondás ez, mely vélhetően elsősorban a gondolkodásmódunk megváltozásából fakad, és nem a valós gazdasági helyzetünkből. Anélkül, hogy eszményíteni akarnám nagyszüleink, dédszüleink életkörülményeit, mégis meg kell állapítanunk, hogy ők álmodni sem mertek volna azokról a javakról, amik számunkra természetesnek tűnnek, s amelyeket alapvető szükségletnek és szinte jogos követelésnek tekintünk ebben a nagy válság okozta szegénységben is.

Nemrég hallottam, hogy egyik görögkatolikus településünkön az elmúlt évtizedek népességcsökkenésének eredményeképpen ma éppen annyian élnek a faluban, mint a 19. század derekán. Akkor a hívek nagy áldozatok által fölépítették a templomot és parókiát, ma pedig már-már a parókus ellátását sem tudják vállalni és biztosítani. Milyen szép lenne, ha ma is megélhetnénk ugyanazt az áldozatkészséget és szerénységet, amely korábban olyan természetes és elfogadható volt!

De mindez számunkra, papok számára nem csak jámbor óhaj, vagy egy szerzetes püspök ajánlása, hanem látnunk kell, hogy kánoni kötelesség is. A Keleti Kódex is előírja és tanácsolja ugyanis a papoknak, hogy törekedjenek az egyszerű életre, a szegénységre, a mértékletességre. A 385. kánon szó szerint így fogalmaz: „A klerikusok Krisztus szegénységének lelkületével eltelve törekedjenek arra, hogy életük egyszerűségével a lelki javak tanúi legyenek a világ előtt, és a földi javakat lelki ítélőképességük révén szánják helyes használatra; azokat a javakat pedig, amelyeket egyházi hivataluk, szolgálatuk vagy feladatuk gyakorlása alkalmából szereznek, miután fedezték belőlük tisztes megélhetésüket és állapotbeli kötelezettségeik teljesítését, osszák meg, és fordítsák az apostolkodás és a jótékonyság cselekedeteire.”

Ennek szellemében azt kérem egyházmegyénk minden papjától és híveitől, hogy életvitelükben minden körülmények között, de az egyházi rendezvényeken különösen is kerüljenek minden fölösleges pazarlást és fényűzést. Törekedjünk együtt és egymást is segítve a krisztusi egyszerűségre, szerénységre, és sokkal inkább a lelki törekvéseinkben legyünk igényesek, mint a testi, világi dolgokban. Ezzel tesszük hitelessé evangélium-hirdetésünket, de ezzel tesszük fogékonnyá önmagunkat is az örök életre megmaradó igazi értékek iránt.

Ezzel a buzdítással kívánok minden közelebbi és távolabbi munkatársamnak, egyházunk minden tagjának és családjának áldott karácsonyt, és az Isten országának a Krisztus egyszerűségében megélt kifogyhatatlan gazdagságát.

 **TÉGY AZ EGÉSZSÉGEDÉRT,**

**LÉGY SPORTOS KERESZTÉNY!**

A közelmúltban megalakult a Kertvárosi Egyházközség Sportegyesülete, azaz a **KEREK SE**, amelynek első programjaként közös sportra, mozgásra, kikapcsolódásra hívjuk a családokat. **December 30-án**, vasárnap **Egyházközségi Sportdélután**ra várunk kicsiket és nagyokat.

A **13.30**-kor kezdődő együttlét **tervezett programj**a:

* állóképességi torna (bemelegítés) minden korosztálynak
* asztalitenisz bajnokság
* dobótechnikák bemutatása, gyakorlása
* darts bajnokság
* sakkverseny
* ügyességi játékok, lufihajtogatás gyerekeknek
* „Lacus blog” – jókedvű évértékelő, sportösszefoglaló
* „ellátmány”: forralt bor felnőtteknek; alma, szaloncukor, kukoricapehely gyerekeknek
* **vendégünk Jászay László élsportoló, magyar bajnok atléta**.

Minden résztvevő gyerek kap "KEREK SE EMLÉKLAP"-ot, a győztesek ajándékot is. **Örüljünk s mozogjunk együtt a szünidőben!**

\* \* \*

**REJTVÉNYEK**

1. KICSINYÍTŐ KÉPZŐ + „ABLAKDÍSZ” A BÖRTÖNBEN + A VÉGÉN MOZGÉKONY!
2. SZ + HAJSZOL + M + DAL AZ OPERÁBAN
3. MAGYAR AUTÓJEL + R + FORDÍTVA: SZOLMIZÁCIÓS HANG + S
4. IGEKÖTŐ (NEM „KI”) + TÁRGYRAG + ALULRA + MAGYAR AUTÓJEL + M
5. iiiii + OXIGÉN ÉS NITROGÉN VEGYJELE + MATEMATIKAI MŰVELETET VÉGEZ + FÉLIG ÁZIK!

**\* \* \***

**Humor**

A pap belép a templomba, és megdöbbenéssel látja, hogy hiányzik a kis Jézus a jászolból. Kimegy az utcára, és lát egy kisfiút kipirult arccal száguldani a biciklijén; a csomagtartóhoz csiptetve ott a jászolból hiányzó kis Jézus. A pap ráförmed: Mit keres a gyermek Jézus a csomagtartódon? – Tudja, atya, egész adventben azért imádkoztam, hogy hozza el nekem ezt a biciklit. Megígértem, ha tényleg elhozza, elviszem egy körre. Most állom a szavam!